1.  ปัจจัยความเสี่ยง

ปัจจัยความเสี่ยงของบริษัทฯ

บริษัทฯ มีความมุ่งมั่นที่จะเป็นผู้นำในธุรกิจการสื่อสารและโทรคมนาคมของประเทศ
โดยการลงทุนในบริษัทที่ประกอบธุรกิจซึ่งครอบคลุมถึงธุรกิจโทรคมนาคม ธุรกิจสื่อและโฆษณา
รวมทั้งอินเตอร์เน็ต
ซึ่งจะขยายขอบเขตออกไปเพื่อให้ครอบคลุมช่องทางการสื่อสารหลักให้ครบวงจรอันได้แก่
การโทรคมนาคมไร้สาย การสื่อสารผ่านดาวเทียม อินเตอร์เน็ต สถานีโทรทัศน์ รวมไปถึงสื่ออื่นๆ
เช่น สมุดรายนามผู้ใช้โทรศัพท์ เป็นต้น

ด้วยลักษณะการประกอบธุรกิจในลักษณะการลงทุนและเข้าไปบริหาร จึงทำให้บริษัทฯ
มีความเสี่ยงในการดำเนินธุรกิจ แตกต่างไปจากบริษัทที่ดำเนินกิจการด้วยตนเอง
ซึ่งอาจแบ่งประเภทของความเสี่ยงได้เป็น 2 หมวดหลักๆ อันได้แก่

1. ความเสี่ยงจากการลงทุน

เนื่องจากการที่บริษัทฯ ประกอบธุรกิจในการถือหุ้นและบริหารงานในบริษัทต่างๆ บริษัทฯ
จึงมีความเสี่ยงที่จะได้รับผลกระทบจากการดำเนินกิจการของบริษัทที่เข้าลงทุน
รวมทั้งความเสี่ยงในการพิจารณาตัดสินใจลงทุนในธุรกิจใหม่ แต่อย่างไรก็ตาม บริษัทฯ
ได้ตระหนักถึงความเสี่ยงอันอาจจะเกิดขึ้นดังกล่าว
จึงได้จัดให้มีมาตรการเพื่อลดความเสี่ยงในแต่ละด้าน ดังต่อไปนี้

1.  ความเสี่ยงจากการตัดสินใจลงทุน

สำหรับการลงทุนในแต่ละธุรกิจนั้น นอกจากที่ บริษัทฯ
จะตัดสินใจลงทุนเพื่อให้ได้รับผลตอบแทนทางการเงินในระดับที่น่าพอใจแล้ว บริษัทฯ
ยังมีนโยบายที่จะลงทุนในระยะยาว ซึ่งบริษัทฯ จะต้องมีส่วนร่วมในการบริหารงานอย่างแท้จริง
ดังนั้น บริษัทฯ
จึงได้จัดให้มีหน่วยงานที่รับผิดชอบโดยตรงในการดูแลการลงทุนซึ่งจะทำงานร่วมกับที่ปรึกษาการเงิน
และที่ปรึกษากฎหมาย ในขั้นตอนการคัดเลือกกิจการที่จะเข้าลงทุน
เพื่อลดความเสี่ยงที่อาจเกิดจากการตัดสินใจลงทุนผิดพลาด อันอาจจะทำให้บริษัทฯ
ไม่ได้รับผลตอบแทนคุ้มค่าการลงทุน หรือมีข้อจำกัดในการเข้าร่วมบริหารงาน

2.  ความเสี่ยงในการบริหารงาน

เนื่องจาก บริษัทฯ มีนโยบายที่จะเสริมสร้างให้แต่ละกิจการที่เข้าลงทุน มีความแข็งแกร่งในทุกๆ
ด้าน และโดยเฉพาะอย่างยิ่งในส่วนที่เกี่ยวกับพัฒนาการทางเทคโนโลยี
ซึ่งเป็นปัจจัยที่สำคัญอย่างยิ่งสำหรับผู้ประกอบการธุรกิจโทรคมนาคม บริษัทฯ
จึงจำเป็นต้องมีพันธมิตรทางธุรกิจซึ่งเป็นผู้เชี่ยวชาญในแต่ละสาขา อันเป็นผลให้บริษัทฯ
มิได้มีสิทธิแต่เพียงผู้เดียวในการตัดสินใจบริหารงาน
และอาจจะทำให้การดำเนินธุรกิจไม่ได้ประโยชน์สูงสุด ในเชิงภาพรวมของทั้งกลุ่มบริษัทฯ

อย่างไรก็ตาม บริษัทฯ ถือเป็นนโยบายที่จะแต่งตั้งกรรมการ กรรมการบริหาร
และเจ้าหน้าที่บริหารระดับสูง เข้าดำรงตำแหน่งสำคัญในกิจการ ที่บริษัทฯ ได้ร่วมลงทุน
ซึ่งบุคคลที่บริษัทฯ แต่งตั้งเหล่านี้ จะรับนโยบายการบริหาร
และแนวทางการดำเนินธุรกิจจากส่วนกลาง และเป็นผู้มีอำนาจอนุมัติการทำรายการทางธุรกิจที่สำคัญ
อันจะทำให้บริษัทฯ มั่นใจได้ว่า กลุ่มบริษัทฯ จะสามารถบริหารธุรกิจให้เป็นไปในทิศทางเดียวกัน
และก่อให้เกิดประโยชน์สูงสุดในภาพรวม

3.  ความเสี่ยงจากการที่ผลประกอบการของบริษัทในเครือ ไม่เป็นไปตามเป้าหมาย

โดยเฉพาะบริษัทในเครือที่อยู่ในธุรกิจใหม่ หรือธุรกิจที่ยังต้องอาศัยเงินลงทุนจำนวนมาก
ซึ่งผลประกอบการของบริษัทเหล่านี้อาจไม่เป็นที่น่าพอใจ
และจะต้องใช้เวลาในการพัฒนาศักยภาพการทำกำไร
นอกจากจะมีกระทบต่อผลประกอบการของบริษัทฯ โดยตรงแล้ว
ยังกระทบต่อกระแสเงินสดของบริษัทฯ เนื่องจาก
กิจการที่เข้าลงทุนเหล่านั้นอาจมีความต้องการเงินลงทุนเพิ่มเติมจากบริษัทฯ
หรือยังไม่สามารถจ่ายเงินปันผลได้

ดังนั้น บริษัทฯ จึงได้กำหนดให้แต่ละบริษัทในกลุ่มทำแผนการทางธุรกิจ (Business Plan)
เพื่อกำหนดเป้าหมายทางธุรกิจในปีถัดไป รวมถึงเสนอแผนดำเนินการ และงบประมาณประจำปี
ซึ่งจะต้องผ่านการพิจารณา และได้รับอนุมัติจากคณะกรรมการบริหาร ก่อนนำไปดำเนินงานจริง

นอกจากนี้ คณะกรรมการบริหาร
ยังมีการประชุมพิจารณาผลการดำเนินงานของแต่ละสายธุรกิจเป็นประจำทุกเดือน
เพื่อติดตามผลประกอบการในเดือนที่ผ่านมา รวมถึงการเปลี่ยนแปลงของสิ่งแวดล้อมในแต่ละธุรกิจ
ทั้งในส่วนของ สภาพการแข่งขัน กลยุทธ์ทางการตลาด การบริหารการเงินนประจำทุกเดือน
และความคืบหน้าของแผนการทางธุรกิจ อันจะช่วยให้บริษัทฯ
สามารถวางแผนรับความเสี่ยงที่อาจจะเกิดขึ้นได้อย่างทันท่วงที

4.  ความเสี่ยงจากการเปลี่ยนแปลงของสภาพแวดล้อมในการดำเนินธุรกิจ

เนื่องจากบริษัทฯ มีการลงทุนในธุรกิจการสื่อสารและโทรคมนาคม
ซึ่งเป็นอุตสาหกรรมที่มีความเปลี่ยนแปลงค่อนข้างมาก และเป็นไปอย่างรวดเร็ว
ทั้งจากพัฒนาการในเชิงเทคโนโลยีของแต่ละสาขาอุตสาหกรรม จากกฎหมายและข้อบังคับที่เกี่ยวข้อง
รวมไปถึงผลกระทบจากภาวะเศรษฐกิจ ตลาดเงิน และตลาดทุน บริษัทฯ
จึงได้จัดให้มีหน่วยงานรับผิดชอบติดตามการเปลี่ยนแปลงของภาวะอุตสาหกรรม
และคู่แข่งของทุกสายธุรกิจ
รวมถึงการเปลี่ยนแปลงในกฎหมายที่เกี่ยวข้องกับการดำเนินธุรกิจการสื่อสารและโทรคมนาคม
เพื่อวิเคราะห์ผลกระทบที่จะเกิดกับกลุ่มบริษัทฯ จากความเปลี่ยนแปลงนั้นๆ
และสามารถกำหนดมาตรการรองรับได้อย่างเหมาะสมและทันท่วงที

2. ความเสี่ยงทางการบริหารการเงิน

ในภาพรวม ความเสี่ยงในการบริหารเงินที่สำคัญได้แก่

1.  ความเสี่ยงจากการเปลี่ยนแปลงของอัตราดอกเบี้ย (Interest Rate Risk)
    ซึ่งจะมีผลกระทบต่อกลุ่มบริษัทฯ ทั้งในส่วนของอัตราผลตอบแทนจากเงินฝาก และดอกเบี้ยเงินกู้

2.  ความเสี่ยงจากความผันผวนของอัตราแลกเปลี่ยน (Foreign Exchange Rate Risk)
    ซึ่งจะมีผลกระทบต่อกลุ่มบริษัทฯ ทั้งในส่วนเงินฝาก เงินกู้ทั้งในประเทศและต่างประเทศ
    รวมทั้งภาระหนี้สินที่เป็นสกุลเงินต่างประเทศในลักษณะอื่น เช่น Supplier Credit

3.  ความเสี่ยงในการจัดหาแหล่งเงินทุนให้เพียงพอต่อการลงทุน และการขยายงานของกลุ่มบริษัทฯ
    (Funding Availability)

ฝ่ายบริหารเงินของบริษัทฯ จะเป็นศูนย์กลางการบริหารเงินให้กับทุกบริษัทในกลุ่ม
โดยจะเป็นผู้กำหนดนโยบายการบริหารเงิน ซึ่งจะครอบคลุมถึงการป้องกันความเสี่ยงในทุกๆ
ด้านที่กล่าวมาข้างต้น

บริษัทฯ ได้ยึดถือแนวทางการบริหารการเงินแบบรัดกุมและเข้มงวด (Conservative Financial
Policy) อย่างต่อเนื่องมาโดยตลอด โดยได้กำหนดนโยบายในการป้องกันความเสี่ยงดังกล่าว
โดยจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
รวมทั้งกระแสเงินสดของแต่ละบริษัท โดยกลุ่มบริษัทฯ ได้ใช้เครื่องมือทางการเงินต่างๆ ที่เหมาะสม
เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศและอัตราดอกเบี้ย

กลุ่มบริษัทฯ มีหน่วยงานรับผิดชอบในการบริหารความเสี่ยงของเงินตราต่างประเทศ
และอัตราดอกเบี้ย รวมทั้งคอยติดตามสถานการณ์ตลาดเงินทั้งในประเทศ และต่างประเทศ
รายละเอียดของต้นทุน และราคาตลาดของเครื่องมือทางการเงินทั้งหมด
รวมถึงสัญญาซื้อขายเงินตราต่างประเทศล่วงหน้า
และสัญญาแลกเปลี่ยนอัตราดอกเบี้ยที่สถานะยังเปิดอยู่ นอกจากนี้
ยังได้มีการวิเคราะห์เปรียบเทียบความเสี่ยงที่มีอยู่กับระดับความเสี่ยงที่รับได้
ซึ่งคณะกรรมการบริหารเป็นผู้กำหนด
เพื่อรายงานให้ผู้บริหารได้ทราบอย่างสม่ำเสมอและทันเหตุการณ์

นอกจากนี้ ฝ่ายบริหารการเงินยังเป็นผู้ประสานงานกับแต่ละบริษัทในกลุ่ม
เพื่อสำรวจความต้องการใช้เงินในการลงทุน
และจัดหาแหล่งเงินให้เหมาะสมกับความต้องการของกลุ่ม ภายใต้ต้นทุนเงินทุนที่ยอมรับได้

ปัจจัยความเสี่ยงของสายธุรกิจโทรคมนาคมไร้สาย

สายธุรกิจโทรคมนาคมไร้สาย ประกอบด้วย บมจ. แอดวานซ์ อินโฟร์ เซอร์วิส (ADVANC) บริษัท
แอดวานซ์ ไวร์เลส มาร์เก็ตติ้ง จำกัด (AWM)
ประกอบธุรกิจให้บริการและจำหน่ายโทรศัพท์เคลื่อนที่ บริษัท แอดวานซ์ เพจจิ้ง จำกัด (APG)
ประกอบธุรกิจให้บริการวิทยุติดตามตัว PhoneLink บริษัท แอดวานซ์ ดาต้าเน็ทเวอร์ค
คอมมิวนิเคชั่นส์ จำกัด ประกอบธุรกิจให้บริการสื่อสารข้อมูลผ่านสายโทรศัพท์ และบริษัท ดิจิตอล
โฟน จำกัด (DPC) ประกอบธุรกิจให้บริการโทรศัพท์เคลื่อนที่ในระบบดิจิตอล จีเอสเอ็ม 1800

(โปรดดูรายละเอียดปัจจัยความเสี่ยงของสายธุรกิจโทรคมนาคมไร้สายในแบบแสดงรายการข้อมูลประจำปี
สิ้นสุดวันที่ 31 ธันวาคม 2543 ของบริษัท แอดวานซ์ อินโฟร์ เซอร์วิส จำกัด (มหาชน))

ปัจจัยความเสี่ยงของสายธุรกิจดาวเทียมและต่างประเทศ

สายธุรกิจสื่อสารดาวเทียมและต่างประเทศ ประกอบไปด้วย บมจ. ชินแซทเทลไลท์ (SATTEL)
บริษัท ซี.เอส. คอมมิวนิเคชั่นส์ จำกัด (CSC) บริษัท ชิน บรอดแบนด์ อินเตอร์เน็ต
(ประเทศไทย) จำกัด (SBI) Shenington Investment Pte Ltd. บริษัท ซี เอส
แซทเทลไลท์ โฟน จำกัด (CSP) Lao Telecommunications Ltd. และ Cambodia
Shinawatra Ltd. ประกอบธุรกิจให้เช่าช่องสัญญาณดาวเทียม ให้บริการอินเตอร์เน็ต
และธุรกิจการลงทุนด้านโทรคมนาคมในต่างประเทศ

(โปรดดูรายละเอียดปัจจัยความเสี่ยงของสายธุรกิจดาวเทียมและต่างประเทศในแบบแสดงรายการข้อมูลประจำปี
สิ้นสุดวันที่ 31 ธันวาคม 2543 ของบริษัท ชินแซทเทลไลท์ จำกัด (มหาชน))

ปัจจัยความเสี่ยงของสายธุรกิจสื่อและโฆษณา

สายธุรกิจสื่อและโฆษณาประกอบด้วยบริษัท ไอทีวี จำกัด (มหาชน) (ITV) และบริษัท เอส ซี
แมทช์บอกซ์ จำกัด (SMB) ประกอบธุรกิจให้บริการทางด้านโทรทัศน์ และสื่อโฆษณาอื่นๆ
มีปัจจัยความเสี่ยงของสายธุรกิจดังนี้

1. ความเสี่ยงทางอุตสาหกรรม

  1.1 คู่แข่งจากสถานีวิทยุโทรทัศน์รายใหม่

จากการเปิดเสรีการประกอบกิจการกระจายเสียงและกิจการโทรทัศน์ที่จะเกิดขึ้นในระยะเวลาอันใกล้
อาจจะก่อให้เกิดการแข่งขันที่รุนแรงขึ้นในอนาคตระหว่างผู้ประกอบการวิทยุโทรทัศน์ในปัจจุบัน
ผู้ประกอบการวิทยุโทรทัศน์รายใหม่ และผู้ประกอบการเคเบิลทีวี
การแข่งขันจากผู้ประกอบการเหล่านี้ อาจทำให้ ITV
ได้รับผลกระทบทางด้านทีวีเรตติ้งที่ลดลงและส่งผลกระทบต่อรายได้

  1.2 การแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์ และหน่วย

  งานกำกับดูแล

การแก้ไขกฎหมายเกี่ยวกับการประกอบกิจการกระจายเสียงและกิจการโทรทัศน์
เพื่อให้สอดคล้องกับพระราชบัญญัติองค์กรจัดสรรคลื่นความถี่ และกำกับกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. 2543
ที่กำหนดให้มีคณะกรรมการกิจการกระจายเสียงและกิจการโทรทัศน์แห่งชาติ หรือ กสช.
ซึ่งมีอำนาจพิจารณาอนุญาตและกำกับดูแลการประกอบกิจการกระจายเสียงและโทรทัศน์ กสช.
อาจออกกฎระเบียบต่าง ๆ มาใช้บังคับเพิ่มเติมซึ่งอาจจะมีความเข้มงวดหรือผ่อนคลายมากกว่าเดิม
ในกรณีที่กฎระเบียบมีความเข้มงวดมากกว่าเดิม
อาจส่งผลกระทบต่อการดำเนินงานของผู้ประกอบการ วิทยุโทรทัศน์ในปัจจุบัน

  1.3 ภาวะเศรษฐกิจอาจจะไม่ฟื้นตัวได้ในระยะเวลาอันสั้น

ในปัจจุบันภาวะเศรษฐกิจของประเทศไทยอยู่ระหว่างการฟื้นตัวจากวิกฤตเศรษฐกิจในปี 2540
ประกอบกับความไม่มีเสถียรภาพทางเศรษฐกิจของประเทศสหรัฐอเมริกา ประเทศญี่ปุ่น
และประเทศอื่นในแถบเอเชีย
ทำให้โอกาสที่ภาวะเศรษฐกิจของประเทศไทยจะฟื้นตัวในระยะเวลาอันสั้นมีความไม่แน่นอน
เนื่องจากค่าใช้จ่ายในการโฆษณาและอัตราการเพิ่มขึ้นของค่าใช้จ่ายโฆษณามีความสัมพันธ์โดยตรงกับภาวะเศรษฐกิจโดยรวมของประเทศ
ซึ่งอาจส่งผลให้เจ้าของสินค้าใช้จ่ายเงินงบประมาณค่าโฆษณาผ่านสื่อโทรทัศน์ลดน้อยลง

2. ความเสี่ยงทางธุรกิจ

  2.1 การปรับเปลี่ยนผังรายการใหม่

ITV ได้ทำการปรับผังรายการใหม่เพื่อกำหนดตำแหน่งทางการตลาดให้ตรงกับกลุ่มผู้ชมเป้าหมายของ
ITV โดยมุ่งหวังที่จะเพิ่มทีวีเรตติ้งและรายได้ ซึ่งได้เริ่มใช้ตั้งแต่กลางเดือนมกราคม 2544
เป็นต้นมา อย่างไรก็ตาม การเพิ่มคุณภาพและเปลี่ยนแปลงรูปแบบรายการ
รวมทั้งการปรับเปลี่ยนเวลาออกอากาศเพื่อขยายฐานกลุ่มผู้ชมเป้าหมายของ ITV
อาจทำให้กลุ่มผู้ชมเดิมของ ITV ไม่ชื่นชอบรายการและรูปแบบที่นำเสนอตามผังรายการใหม่
หรือรายการที่นำเสนอใหม่นั้นไม่ตรงกับความนิยมและไม่เป็นที่ชื่นชอบของกลุ่มผู้ชมเป้าหมายที่ ITV
ต้องการ อาจทำให้ทีวีเรตติ้งและรายได้ของ ITV ไม่เพิ่มขึ้น

2.2 การส่งมอบทรัพย์สินตามข้อกำหนดของสัญญาสัมปทาน

ตามสัญญาสัมปทานระหว่าง ITV และสำนักงานปลัดสำนักนายกรัฐมนตรี (สำนักงานฯ) ที่กำหนดให้
ITV ต้องโอนทรัพย์สินที่ใช้ในการดำเนินงานทั้งหมดให้แก่สำนักงานฯ
ตามรายการและมูลค่าทรัพย์สินที่กำหนดไว้ในสัญญาสัมปทานนั้น ITV
ได้ดำเนินการส่งมอบทรัพย์สินตามข้อกำหนดดังกล่าวให้แก่สำนักงานฯ และสำนักงานฯ
กำลังทยอยตรวจสอบและรับมอบทรัพย์สินดังกล่าวจาก ITV อย่างไรก็ตาม
เนื่องจากทรัพย์สินที่ส่งมอบมีจำนวนมากมายหลายรายการ
และทรัพย์สินบางรายการต้องใช้ผู้เชี่ยวชาญในการตรวจสอบ
จึงทำให้เกิดความล่าช้าในการตรวจสอบและรับมอบทรัพย์สินอยู่บ้าง ซึ่งอาจมีผลให้ ITV
มีความเสี่ยงที่สำนักงานฯ อาจจะบอกเลิกสัญญาสัมปทาน ในกรณีที่ ITV
ไม่สามารถโอนทรัพย์สินได้ตามข้อกำหนดในสัญญาสัมปทาน

เพื่อแก้ปัญหาดังกล่าว สำนักงานฯ และ ITV
จึงได้ว่าจ้างผู้เชี่ยวชาญมาช่วยตรวจสอบและให้คำปรึกษาด้านเทคนิคในการตรวจสอบทรัพย์สินดังกล่าว
ซึ่งในขณะนี้ การตรวจสอบมีความคืบหน้าไประดับหนึ่งแล้ว และ ITV
คาดว่าการส่งมอบทรัพย์สินให้แก่สำนักงานฯ จะแล้วเสร็จตามข้อกำหนดในสัญญาสัมปทาน

2.3 สัมปทานมีอายุจำกัด

ITV ได้สิทธิในการประกอบธุรกิจสถานีโทรทัศน์เป็นระยะเวลา 30 ปีสิ้นสุดวันที่ 3 กรกฎาคม 2568
ซึ่งเป็นสิทธิที่มีข้อจำกัดในการดำเนินงานตามอายุของสัมปทาน จึงมีความไม่แน่นอนว่า ITV
จะได้รับการต่ออายุสัมปทานหรือได้รับอนุญาตให้ดำเนินธุรกิจต่อไปภายหลังอายุสัมปทานสิ้นสุดลง

 3. ความเสี่ยงด้านการบริหารและจัดการ

  3.1 การลดสัดส่วนของผู้ถือหุ้นรายใหญ่ในอนาคต

ในปี 2543 ITV ได้ทำการปรับโครงสร้างหนี้กับเจ้าหนี้รายใหญ่คือ ธนาคารไทยพาณิชย์ จำกัด
(มหาชน) (ธนาคารฯ) และผลการปรับโครงสร้างหนี้ดังกล่าว ทำให้ธนาคารฯ
เป็นผู้ถือหุ้นรายใหญ่ของITV โดยถือหุ้นจำนวน 234,250,000 หุ้น หรือประมาณร้อยละ 55
ของจำนวนหุ้นที่จำหน่ายแล้วทั้งหมด ณ วันที่ 31 ธันวาคม 2543 อย่างไรก็ตาม ธนาคารฯ
จำเป็นต้องลดสัดส่วนการถือหุ้นใน ITV
ลงเพื่อให้สอดคล้องกับนโยบายของธนาคารแห่งประเทศไทยตามหนังสือที่ ธปท.ง.(ว) 4588/2541
ที่ต้องการให้ธนาคารพาณิชย์ที่ถือหุ้นในบริษัทจำกัดซึ่งรวมถึงบริษัทจำกัดมหาชน
เกินอัตราที่กฎหมายกำหนดอันเป็นผลมาจากการปรับปรุงโครงสร้างหนี้
ลดสัดส่วนการมีหุ้นดังกล่าวให้มีหุ้นในบริษัทซึ่งเป็นลูกหนี้ได้ไม่เกินร้อยละ 10 ภายในวันที่ 31
ธันวาคม 2547 ดังนั้น การลดสัดส่วนการถือหุ้นของธนาคารฯ ในอนาคต
อาจส่งผลกระทบต่อโครงสร้างผู้ถือหุ้นและแนวนโยบายการบริหารงานของ ITV ได้

4. ความเสี่ยงทางการเงิน

  4.1 ผลประกอบการและฐานะการเงินในอนาคต

จากการวิเคราะห์โครงสร้างต้นทุนและจุดคุ้มทุน พบว่าจุดคุ้มทุนที่รวมค่าสัมปทานของ ITV
จะเพิ่มสูงขึ้นเป็นลำดับตามภาระค่าสัมปทานในสัญญาสัมปทาน หาก ITV
ไม่สามารถเพิ่มรายได้ให้สูงกว่าจุดคุ้มทุนที่รวมค่าสัมปทานดังกล่าว ITV
จะมีความเสี่ยงที่ต้องประสบปัญหาขาดทุนต่อไปในอนาคต

  4.2 ภาระค่าสัมปทานที่สูงกว่าคู่แข่ง

ตามข้อกำหนดในสัญญาสัมปทาน ITV
จะต้องจ่ายค่าสัมปทานตลอดอายุสัญญาให้แก่สำนักงานปลัดสำนักนายกรัฐมนตรีเป็นจำนวนเงินขั้นต่ำ
25,200 ล้านบาท
ซึ่งเป็นจำนวนเงินที่สูงมากเมื่อเปรียบเทียบกับของผู้ประกอบการวิทยุโทรทัศน์ที่ได้รับสัมปทานรายอื่น
ITV จึงมีภาระในการหารายได้ให้เพียงพอต่อค่าสัมปทานที่ต้องชำระในแต่ละปี ทำให้ ITV
อาจมีความเสี่ยงทางการเงินจากภาระหนี้สินที่เพิ่มสูงขึ้นหรือการเพิ่มทุนในอนาคต หาก ITV
ไม่สามารถหารายได้ให้เพียงพอต่อค่าสัมปทานดังกล่าว

  4.3 การชำระคืนเงินกู้ระยะยาว

ณ สิ้นปี 2543 ITV
ยังมีเงินกู้ระยะยาวคงเหลือภายหลังการปรับโครงสร้างหนี้กับธนาคารไทยพาณิชย์ จำกัด (มหาชน)
จำนวนประมาณ 493 ล้านบาท ซึ่งต้องชำระคืนภายในระยะเวลา 11 ปี
โดยเริ่มมีกำหนดชำระคืนเงินต้นในปี 2547 เป็นต้นไป
จากความไม่แน่นอนในเรื่องผลประกอบการและภาระค่าสัมปทานในอนาคตที่ต้องจ่ายให้แก่สำนักงานปลัดสำนักนายกรัฐมนตรี
อาจทำให้ ITV มีความเสี่ยงทางการเงินจากการที่ไม่สามารถชำระเงินต้นคืนได้

  4.3 ความเสี่ยงจากอัตราแลกเปลี่ยน

ITV มีรายได้เป็นสกุลเงินบาททั้งหมด ในขณะที่ ณ วันที่ 31 ธันวาคม 2543 ITV
มีภาระหนี้สินบางส่วนเป็นสกุลเงินต่างประเทศจำนวน 7,382,759 เหรียญสหรัฐฯ และ
1,113,022 เหรียญออสเตรเลีย และ ITV
ได้ทำสัญญาซื้อขายเงินตราต่างประเทศล่วงหน้าเพื่อคุ้มครองความเสี่ยงจากอัตราแลกเปลี่ยนที่อาจเกิดขึ้นสำหรับเงินกู้ยืมที่จะครบกำหนดชำระคืนในระยะสั้นเป็นจำนวน
2,681,386 เหรียญสหรัฐฯ โดยเงินกู้ต่างประเทศส่วนที่เหลืออยู่และยังไม่ถึงกำหนดชำระ
อาจจะทำให้ ITV
มีความเสี่ยงทางการเงินจากการอ่อนตัวของค่าเงินบาทเมื่อเทียบกับสกุลเงินต่างประเทศ ทำให้
ITV มีต้นทุนชำระคืนเงินกู้ที่สูงขึ้น และส่งผลกระทบต่อผลประกอบการของ ITV นอกจากนี้ ITV
ยังมีความเสี่ยงจากอัตราแลกเปลี่ยนในการจัดซื้ออุปกรณ์เพิ่มเติม
รวมทั้งการจัดซื้อภาพยนตร์หรือรายการโทรทัศน์จากต่างประเทศเป็นสกุลเงินต่างประเทศ ดังนั้น
เพื่อป้องกันความเสี่ยงจากอัตราแลกเปลี่ยนที่อาจจะเกิดขึ้นได้ในอนาคต ITV
มีนโยบายที่จะทำสัญญาซื้อขายเงินตราต่างประเทศล่วงหน้าในระดับความเสี่ยงที่เหมาะสมตามประเภทรายการและคู่ค้า

ปัจจัยความเสี่ยงของสายธุรกิจ E-Business

สายธุรกิจ E-Business ประกอบด้วยบริษัท เทเลอินโฟ มีเดีย จำกัด (TMC) บริษัท เอดี
เวนเจอร์ จำกัด (ADV) ปัจจัยความเสี่ยงอันอาจจะเกิดขี้นกับสายธุรกิจ E-Business
สามารถจำแนกได้ดังนี้

1. ความเสี่ยงจากการที่อัตราการใช้อินเตอร์เน็ตของไทยไม่ขยายตัวในอัตราที่คาดหมายไว้

ปัจจุบันอัตราการใช้อินเตอร์เน็ตของไทยยังอยู่ในระดับต่ำมากเมื่อเทียบกับประเทศอื่นในภูมิภาคเอเซียแปซิฟิก
โดยมีอัตราการใช้อยู่ที่ร้อยละ 3 ของจำนวนประชากรทั้งหมด อย่างไรก็ดี
มีการคาดการณ์ว่าจะมีการขยายตัวของจำนวนผู้ใช้อินเตอร์เน็ตในประเทศไทยในอัตราเฉลี่ยไม่น้อยกว่าร้อยละ
31.6 ต่อปี ในช่วงปี พ.ศ. 2544-2547 (ที่มา International Data Corporation)
การวางแผนการตลาดและกลยุทธ์ในการดำเนินงานมีพื้นฐานสำคัญจากการคาดการณ์การขยายตัวของการใช้อินเตอร์เน็ตดังกล่าว
รวมถึงการคาดการณ์การรูปแบบสินค้าและบริการที่เกี่ยวข้องกับอินเตอร์เน็ตใหม่ๆ
ที่สามารถตอบสนองความต้องการของลูกค้าในตลาด
ในกรณีที่อัตราการขยายตัวของการใช้อินเตอร์เน็ตไม่เป็นไปตามที่คาดการณ์ไว้
รวมถึงมีการเปลี่ยนแปลงความต้องการของผู้ใช้ไปจากรูปแบบสินค้าและบริการที่ให้บริการ
ปัจจัยเหล่านี้ย่อมส่งผลกระทบในแง่ลบต่อรายได้ รวมถึงผลประกอบการของสายธุรกิจ E-Business
อย่าง หลีกเลี่ยงไม่ได้0

2. ความเสี่ยงจากการที่ธุรกิจ E-Commerce ไม่ขยายตัวในอัตราที่คาดหมายไว้

ปัจจุบันการทำธุรกรรมบนอินเตอร์เน็ต (E-Commerce) ในประเทศไทยยังไม่แพร่หลายมากนัก
ทั้งจากภาคธุรกิจและผู้ใช้ทั่วไป ทั้งนี้น่าจะเป็นผลสืบเนื่องมาจากปัจจัยต่าง ๆ ดังต่อไปนี้

-   ความไม่สม่ำเสมอของคุณภาพการให้บริการ

-   การขาดกฎหมายพื้นฐานที่เกี่ยวข้องกับการทำธุรกรรมบนอินเตอร์เน็ต

-   ความไม่มั่นใจในความปลอดภัยของข้อมูลเชิงพาณิชย์ เช่น หมายเลขบัตรเครดิต

อย่างไรก็ดีมีการคาดการณ์ว่าธุรกิจ E-Commerce
ในไทยจะมีการขยายตัวสูงตามการขยายตัวของธุรกิจ E-Commerce โลก
โดยจำนวนผู้ซื้อจะเพิ่มจาก 0.1 ล้านรายในปี 2542 เป็น 2.1 ล้านรายในปี พ.ศ. 2547
ในขณะที่รายได้จากการทำธุรกรรมบนอินเตอร์เน็ตจะเพิ่มจาก 73 ล้านเหรียญสหรัฐในปี พ.ศ.
2542 เป็น 6,100 ล้านเหรียญสหรัฐในปี พ.ศ. 2547 โดยร้อยละ 80
ของปริมาณธุรกรรมดังกล่าวจะมาจากการใช้จ่ายของภาคธุรกิจ (ที่มา: International Data
Corporation)

สินค้าและบริการส่วนใหญ่ของสายธุรกิจ E-Business ล้วนเกี่ยวเนื่องกับธุรกิจ E-Commerce
ดังนั้น ถ้าธุรกิจ E-Commerce
ของไทยไม่ได้รับความนิยมและไม่สามารถขยายตัวได้ตามการคาดการณ์ ข้างต้นแล้ว สายธุรกิจ
E-Business ก็จะได้รับผลกระทบอย่างมากในด้านผลประกอบการ ส่งผลให้
ไม่สามารถบรรลุเป้าหมายในการดำเนินธุรกิจอินเตอร์เน็ตดังที่กำหนดไว้ได้

3. ความล่าช้าของการประยุกต์ใช้อินเตอร์เน็ตในการประกอบธุรกรรมเชิงพาณิชย์ของบริษัทต่างๆ

จากการที่รายได้หลักของ ADV ส่วนหนึ่งมาจากการรับจ้างออกแบบและติดตั้งระบบต่าง ๆ
ที่เกี่ยวข้องกับอินเตอร์เน็ต รวมถึงการให้บริการอื่น ๆ เกี่ยวกับอินเตอร์เน็ต โดยมีลูกค้าเป้าหมาย
คือ บริษัท ห้างร้านต่างๆ ที่ต้องการใช้ระบบอินเตอร์เน็ตเพื่อทำธุรกรรม E-Commerce
หรือเพื่อประโยชน์อื่น ๆ ในปัจจุบัน มีบริษัทห้างร้านต่างๆ
จำนวนมากที่ได้เริ่มตระหนักถึงความสำคัญของระบบอินเตอร์เน็ต
และมีแนวโน้มที่จะนำระบบดังกล่าวเข้ามาสนับสนุนการดำเนินธุรกิจ อย่างไรก็ดี
เนื่องจากการลงทุนในระบบอินเตอร์เน็ตสำหรับองค์กร จำเป็นที่จะต้องใช้เงินลงทุนพอสมควร
กอปรกับภาวะเศรษฐกิจในประเทศยังไม่ฟื้นตัว
บริษัทดังกล่าวส่วนใหญ่จึงยังชะลอการลงทุนในอินเตอร์เน็ต แต่คาดว่าในอนาคตอันใกล้
บริษัทเหล่านี้จะทยอยลงทุนในระบบดังกล่าวเพิ่มมากขึ้นเรื่อย ๆ อย่างไรก็ตาม
ถ้าบริษัทเหล่านี้ยังคงชะลอการลงทุนต่อไป
ความล่าช้าของการลงทุนดังกล่าวจะส่งผลกระทบต่อรายได้หลักของ ADV เป็นอย่างมาก